|  |
| --- |
| OPĆINA CEROVLJE  **JAVNI NATJEČAJ ZA FINANCIRANJE**  **PROGRAMA I PROJEKATA OD INTERESA ZA OPĆE DOBRO IZ PRORAČUNA OPĆINE CEROVLJE U 2019. GODINI**  ***UPUTE ZA PRIJAVITELJE***  *Datum raspisivanja Natječaja****: 14. ožujka 2019. godine***  *Rok za dostavu prijava****: 15. travnja 2019. godine*** |

|  |
| --- |
| Cerovlje, 14. ožujka 2019. godine |

**1. NAZIV NATJEČAJA: JAVNI NATJEČAJ ZA FINANCIRANJE PROGRAMA I PROJEKATA OD INTERESA ZA OPĆE DOBRO IZ PRORAČUNA OPĆINE CEROVLJE** **U 2019. GODINI**

**Datum objave natječaja: 14. ožujka 2019. godine**

**Rok za dostavu prijava: 15. travnja 2019. godine**

**1.1. Opis problema čijem se rješavanju rješavanju želi doprinijeti ovim Natječajem**

Općina Cerovlje potiče i financira, između ostalog i udruge te druge organizacije civilnog društva (dalje u tekstu: OCD), putem kojih se zadovoljavaju različiti društveni interesi i potrebe lokalnog stanovništva.

U skladu s obvezama koje proistječu iz čl. 33. st. 2 Zakona o udrugama (NN 74/14. i 70/17.), koji je stupio na snagu 1. listopada 2014. godine, Vlada Republike Hrvatske donijela je Uredbu o kriterijima, mjerilima i postupcima financiranja i ugovaranja programa i projekata za opće dobro koje provode udruge (NN 26/15.), koja je stupila na snagu 17. ožujka 2015. godine. Uredba uređuje temeljne preduvjete i standarde postupanja koje moraju osigurati davatelji financijskih sredstava iz javnih izvora, ali ujedno utvrđuje osnovne i dodatne uvjete koje moraju ispunjavati udruge kada provode aktivnosti programa/projekta financiranih iz tih izvora.

Unaprjeđivanje organizacijskih preduvjeta, osnaživanje ljudskih resursa i jasnije definiranje standarda i postupaka dodjele financijskih sredstava iz javnih izvora, utvrđivanje osnovnih mjerila koja moraju ispunjavati organizacije civilnog društva koje se koriste sredstvima iz javnih izvora te poboljšanje praćenja i vrednovanja financiranih programa/projekata u skladu su sa zahtjevima Zakona o fiskalnoj odgovornosti (NN 139/10. i 19/14.), Zakona o sustavu unutarnjih financijskih kontrola u javnom sektoru (NN 78/15.), ali i mjerama Nacionalne strategije stvaranja poticajnog okruženja za razvoj civilnog društva i Akcijskog plana uz Strategiju suzbijanja korupcije.

Pod javnim izvorima podrazumijevaju se sredstva državnog proračuna, koja uključuju i namjenska sredstva od igara na sreću te sredstva proračuna županija, gradova i općina, kao i sredstva javnih fondova i prihoda javnih poduzeća i drugih javnih institucija, fondova Europske unije i inozemnih javnih izvora.

Organizacije civilnog društva koje pokazuju interes za korištenjem sredstava iz javnih izvora moraju biti spremne na ispunjavanje utvrđenih zahtjeva sa svrhom osiguranja što kvalitetnijeg nadzora nad trošenjem sredstava poreznih obveznika.

Financiranje programa/projekata provodi se putem javnog poziva/natječaja, čime se osigurava transparentnost dodjele financijskih sredstava i omogućava dobivanje kvalificiranih prijava, odnosno odabir najkvalitetnijih programa/projekata. U konačnici, veća otvorenost i transparentnost postupaka dodjele financijskih sredstava iz javnih izvora za programe/projekte od interesa za opće dobro pridonijet će osnaživanju povjerenja građana u rad tijela javne vlasti kao i u rad organizacija civilnog društva.

**1.2.Ciljevi natječaja i prioriteti za dodjelu sredstava**

**Opći cilj** javnog natječaja je očuvanje i povećanje kvalitete života stanovnika Općine Cerovlje.

**Poseban cilj** ovog Natječaja je pružanje potpore aktivnostima koje će doprinijeti unaprjeđenje kvalitete života, odnosno očuvanje i povećanje društvenog standarda u područjima kulture, sporta, socijalne skrbi te ostalih područja od interesa za opće dobro.

**Prioritetna područja** ovog Natječaja za dodjelu sredstava su:

* **Prioritetno područje 1 – KULTURA**
* **Prioritetno područje 2 – SPORT**
* **Prioritetno područje 3 – SOCIJALNA SKRB I ZDRAVSTVO**
* **Prioritetno područje 4 – OSTALA PODRUČJA OD INTERESA ZA OPĆE DOBRO**

**1.3. Ukupna vrijednost Natječaja i iznosi predviđeni za pojedina područja**

Za financiranje programa i projekata u okviru ovog Natječaja raspoloživ je iznos od **95.000,00 kuna,** od toga za:

* Prioritetno područje 1 – kultura **20.000,00 kuna**
* Prioritetno područje 2 – sport **50.000,00 kuna**
* Prioritetno područje 3 – socijalna skrb i zdravstvo **15.000,00 kuna**
* Prioritetno područje 4 – ostala područja od interesa za opće dobro **10.000,00 kuna**

Najmanji iznos koji se može zatražiti i odobriti za pojedini program/projekt je **1.000,00 kuna.** Najveći iznos koji se može zatražiti i odobriti za pojedini program/projekt je **10.000,00 kuna.**

Očekivani broj financijskih potpora koje će biti odobrene korisnicima za provedbu programa/projekta u okviru ovog Natječaja je slijedeći:

* Prioritetno područje 1 – kultura **3 potpore**
* Prioritetno područje 2 – sport **7 potpora**
* Prioritetno područje 3 – socijalna skrb i zdravstvo **6 potpora**
* Prioritetno područje 4 – ostala područja od interesa za opće dobro **1 potpora**

U slučaju da se ne iskoriste predviđena financijska sredstva u nekom od definiranih područja, ona će se u istom omjeru preraspodijeliti na područja u kojima prijavitelji ispunjavaju uvjet minimalnih bodova (40 bodova) i dodijeliti slijedećem prijavitelju prema bodovnoj rang listi.

**2. FORMALNI UVJETI NATJEČAJA**

**2.1.** **Prihvatljivi prijavitelji: tko može podnijeti prijavu?**

Na ovaj Natječaj mogu se prijaviti potencijalni korisnici sredstava uz uvjet da:

* su registrirani kao udruge, zaklade, ustanove ili druge pravne osobe (OCD) čija temeljna svrha nije stjecanje dobiti,
* su upisani u Registar udruga odnosno drugi odgovarajući registar,
* su upisani u Registar neprofitnih organizacija odnosno drugi odgovarajući registar,
* su uskladile svoje statute sa odredbama Zakona o udrugama, odnosno da su podnijele zahtjev za promjenu podataka Uredu državne uprave u Istarskoj županiji,
* su se svojim statutom opredijelile za obavljanje aktivnosti koje su predmet financiranja i kojima promiču uvjerenja i ciljevi koji nisu u suprotnosti s Ustavom i zakonom,
* imaju sjedište na području Općine Cerovlje i/ili provode program/projekt na području Općine Cerovlje i/ili za korisnike s područja Općine Cerovlje,
* su uredno ispunili obveze iz svih prethodno sklopljenih ugovora o financiranju iz proračuna Općine Cerovlje i drugih javnih izvora, nemaju dugovanja s osnove plaćanja doprinosa za mirovinsko i zdravstveno osiguranje i plaćanja poreza te drugih davanja prema državnom proračunu i proračunu Općine Cerovlje,
* imaju odgovarajuće organizacijske kapacitete i ljudske resurse za provedbu programa/projekta,
* se protiv osobe ovlaštene za zastupanje ne vodi kazneni postupak i nije pravomoćno osuđen za prekršaje ili kaznena djela definirana Uredbom,
* program/projekt, koji prijave na ovaj natječaj zadovoljava opće potrebe i služi općem dobru i u skladu je s navedenim prioritetima.

***Neprihvatljivi prijavitelji***

Pravo prijave na poziv nemaju:

− ogranci, podružnice i slični ustrojbeni oblici udruga koji nisu registrirani sukladno Zakonu o udrugama kao pravne osobe,

− udruge koje nisu upisane u Registar neprofitnih organizacija,

− strukovne udruge čiji rad/djelatnost nije direktno ili indirektno vezana za obrazovanje, kulturu, sport i

rekreaciju, socijalnu i zdravstvenu skrb, Domovinski rat te organiziranje slobodnog vremena djece,

− udruge koje su nenamjenski trošile prethodno dodijeljena sredstva iz Programa javnih potreba Općine Cerovlje,

− udruge koje su u stečaju,

− udruge koje imaju dugovanja prema državnom proračunu, proračunu Općine Cerovlje te drugim javnim tijelima,

− udruge čiji je jedan od osnivača politička stranka.

***Napomena:***

Udruga ili druga organizacija civilnog društva može na ovaj Natječaj prijaviti i ugovoriti **najviše jedan (1) program i dva (2) projekta** kao prijavitelj.

Ukoliko prijavitelj prijavi više od jednog (1) programa i dva (2) projekta, sve prijave će biti odbačene.

Prijavitelj je u cijelosti odgovoran za provedbu programa/projekta, izvještavanje i rezultate programa/projekta.

**2.2. Prihvatljivi partneri u programu ili projektu**

Partnerstvo u provođenju programa/projekta je poželjno, ali nije obvezno. OCD može sudjelovati kao partner u više od jedne prijave. Aktivnosti i troškove svih partnera na projektu ima pravo prijaviti samo nositelj projekta.

Prijavitelj i partner prijavi trebaju priložiti popunjenu, potpisom odgovorne osobe te pečatom ovjerenu **Izjavu o partnerstvu**. Izjavu popunjava i potpisuje svaki od partnera pojedinačno i mora biti priložen u izvorniku.

**2.3. Prihvatljive aktivnosti koje će se financirati putem ovog Natječaja**

Predviđeno trajanje provedbe programa/projekta je u razdoblju **01.01.2019. – 31.12.2019.**

Aktivnostima od interesa za opće dobro sukladno Zakonu o udrugama smatraju se osobito aktivnosti koje doprinose:

* Zaštiti i promicanju ljudskih prava,
* Zaštiti i promicanju prava osoba s invaliditetom i djece s teškoćama u razvoju, starijih i nemoćnih, jednakosti i ravnopravnosti te mirotvorstvu i borbi protiv nasilja i diskriminacije,
* Promicanju vrijednosti Domovinskog rata
* Zaštiti, brizi i izobrazbi djece i mladih te njihovu aktivnom sudjelovanju u društvu,
* Prevenciji i borbi svih oblika ovisnosti,
* Promicanju i razvoju volonterstva, socijalnim uslugama i humanitarnoj djelatnosti,
* Poticanju i razvoju socijalnog poduzetništva,
* Zaštiti okoliša i prirode i zaštiti i očuvanju kulturnih dobara,
* Održivom razvoju,
* Razvoju lokalne zajednice,
* Međunarodnoj razvojnoj suradnji,
* Zaštiti zdravlja,
* Razvoju i promicanju znanosti, obrazovanja, cjeloživotnog učenja,
* Razvoju i promicanju kulture i umjetnosti, tehničke i informatičke kulture,
* te drugim aktivnostima koje se po svojoj prirodi, odnosno po posebnim propisima o financiranju javnih potreba u određenom području mogu smatrati djelovanjem od interesa za opće dobro.

Pri provedbi aktivnosti prijavitelj mora osigurati poštovanje načela jednakih mogućnosti, ravnopravnosti spolova i nediskriminacije te razvijati aktivnosti u skladu s potrebama u zajednici.

Sljedeće vrste aktivnosti **nisu prihvatljive** za financiranje putem ovog Natječaja:

* Aktivnosti koje se ne smatraju aktivnostima za opće dobro,
* Aktivnosti koje se odnose isključivo ili većinski na pojedinačno financiranje sudjelovanja na radionicama, seminarima, konferencijama i kongresima,
* Aktivnosti koje se odnose isključivo ili većinski na reprezentaciju,
* Aktivnosti koje se odnose isključivo ili većim dijelom na kapitalne investicije, kao što su obnova ili izgradnja zgrade,
* Aktivnosti koje se sastoje isključivo od istraživačkih akcija,
* Aktivnosti koje se ne odnose na područja navedena u ovom Natječaju,
* Druge aktivnosti koje ne zadovoljavaju uvjete ovog Natječaja.

## 2.4. Prihvatljivi troškovi koji će se financirati ovim Natječajem

Sredstvima ovog natječaja mogu se financirati samo **stvarni i prihvatljivi troškovi**, nastali provođenjem programa/projekta u vremenskom razdoblju naznačenom u ovim Uputama i definiranom u Ugovoru.

Prilikom ocjenjivanja programa/projekta, ocjenjivat će se potreba naznačenih troškova u odnosu na predviđene aktivnosti, kao i realnost visine navedenih troškova. Stoga je u interesu prijavitelja da dostavi realan proračun temeljen na realnim troškovima.

**Prihvatljivi troškovi su** troškovi koje je imao korisnik financiranja, a koji ispunjavaju **sve** sljedeće kriterije:

* Nastali su u razdoblju provedbe programa/projekta u skladu s ugovorom,
* Moraju biti navedeni u ukupnom predviđenom proračunu programa/projekta,
* Nužni su za provedbu programa/projekta koji je predmetom dodjele financijskih sredstava,
* Mogu biti identificirani i provjereni te računovodstveno su evidentirani kod korisnika financiranja prema važećim propisima o računovodstvu neprofitnih organizacija,
* Trebaju biti umjereni, opravdani i usuglašeni sa zahtjevima racionalnog financijskog upravljanja, sukladno načelima ekonomičnosti i učinkovitosti.

**Prihvatljivi troškovi mogu biti izravni i neizravni.**

***2.4.1. Prihvatljivi izravni troškovi***

Prihvatljivim troškovima podrazumijevaju se troškovi koji su neposredno povezani uz provedbu pojedinih aktivnosti predloženog programa ili projekta kao što su:

* organizacija događaja koji se odnose na druženje, prevenciju, savjetovanje, socijalizaciju i slično, − organizacija obrazovnih aktivnosti (radionice, okrugli stolovi, terenska istraživanja…),
* organizacija natjecanja, festivala, manifestacija i izložbi,
* organizacija dobrotvornih akcija i drugih humanitarnih aktivnosti,
* organizacija aktivnosti usmjerenih na ostvarenje prava te ispunjenje slobodnog vremena umirovljenika i starijih osoba,
* organizacija dječjih aktivnosti u slobodno vrijeme,
* potrošni materijal za aktivnosti u projektu,
* najam prostora za redovan rad udruge,
* najam dvorane, sportskih terena i sportskih objekata za održavanje treninga i natjecanja sportaša, − troškovi natjecanja
  + kotizacija, članarina, troškovi sudaca, delegata i službenih osoba na natjecanjima,
* troškovi nabavke opreme nužne za provedbu projekta/programa koja mora biti specificirana po vrsti i iznosu,
* grafičke usluge (grafička priprema, usluge tiskanja letaka, brošura, majica i sl. pri čemu treba navesti vrstu i namjenu usluge, količinu, jedinične cijene),
* usluge promidžbe (održavanje internetskih stranica, obavijesti u tiskovinama, promidžbeni materijal),
* izdaci za troškove plaća i naknada voditeljima programa ili projekta, izvoditeljima iz udruge i/ili vanjskim suradnicima koji sudjeluju u provedbi programa,
* troškovi putovanja (troškovi prijevoza – priznaju se ako je putovanje potrebno za provedbu aktivnosti, a koristi se ekonomski najisplativija opcija),
* troškovi smještaja priznaju se jedino ako su neposredno povezani s provedbom projektnih aktivnosti i to do razine smještaja kategoriziranog s maksimalno tri (3) zvjezdice (hotel, apartman, privatni smještaj),
* putni troškovi (putni nalozi) koji mogu biti isključivo u svrhu obavljanja osnovnih aktivnosti udruge,
* knjigovodstvene (računovodstvene) usluge,
* ostali troškovi koji su izravno vezani za provedbu aktivnosti programa ili projekta.

***2.4.2. Prihvatljivi neizravni troškovi***

Pod **neizravnim troškovima** podrazumijevaju se troškovi koji nisu izravno povezani s provedbom programa/projekta, ali neizravno pridonose postizanju njegovih ciljeva pri čemu i ovi troškovi trebaju biti specificirani i obrazloženi (npr. komunalne usluge (energija, voda, smeće i sl.), uredski materijal, sitan inventar, telefon, pošta i internet, reprezentacija (sendviči, voda i drugo bezalkoholno piće koje je neophodno za provedbu aktivnosti).

Vrijednost neizravnih troškova kao što su: energija, voda, uredski materijal, knjigovodstvene usluge, sitan inventar, telefon, pošta i drugi neizravni troškovi koji nisu povezani isključivo s provedbom programa/projekta/manifestacije **ne smije biti viši od 30%** ukupnog iznosa proračuna koji se traži iz proračuna Općine.

**2.5. Neprihvatljivi troškovi koji se ne mogu financirati ovim Natječajem**

**Neprihvatljivim troškovima** programa/projekta smatraju se:

* Dugovi i stavke za pokrivanje gubitaka ili dugova,
* Dospjele kamate,
* Stavke koje se već financiraju iz drugih javnih izvora,
* Gubici na tečajnim razlikama,
* Zajmovi trećim stranama,
* Kazne, financijske globe i troškovi sudskih sporova,
* Ulaganja u kapital ili kreditna ulaganja, jamstveni fondovi,
* Troškovi kamata na dug,
* Doprinosi za dobrovoljna zdravstvena ili mirovinska osiguranja koja nisu obvezna prema nacionalnom zakonodavstvu,
* Plaćanje neoporezivih bonusa zaposlenima,
* Bankovne pristojbe za otvaranje i vođenje računa, naknade za financijske transfere i druge pristojbe u potpunosti financijske prirode,
* Troškovi koji nisu predviđeni ugovorom,
* Drugi troškovi koji nisu u neposrednoj povezanosti sa sadržajem i ciljevima programa/projekta.

Neprihvatljivim će se smatrati i svi drugi navedeni troškovi **koji se već financiraju iz nekog javnog izvora** i po posebnim propisima kada je u pitanju ista aktivnost, koja se provodi na istom području, u isto vrijeme i za iste korisnike, osim ako se ne radi o koordiniranom sufinanciranju iz više različitih izvora.

**2.5. Kako se prijaviti?**

Prijave se dostavljaju isključivo na propisanim obrascima, koji su zajedno s Pravilnikom o financiranju programa i projekata od interesa za opće dobro iz proračuna Općine Cerovlje i Uputama za prijavitelje dio natječajne dokumentacije i dostupni na službenim stranicama Općine [www.cerovlje.hr](http://www.cerovlje.hr)

Prijave se dostavljaju u papirnatom i elektroničkom obliku (na CD-u - word/excel format ili odgovarajućem formatu). Obrazac je potrebno ispuniti računalom. Rukom ispisani obrasci neće biti uzeti u razmatranje.

Prijave koje nisu dostavljene u papirnatom i elektroničkom obliku na propisanim obrascima, u propisanom roku, popunjene na računalu, koje nisu potpisane i ovjerene, nepotpune prijave i prijave koje ne sadrže obvezne priloge, smatrat će se nevažećima te se neće razmatrati.

**Prijava se smatra potpunom ukoliko sadrži sve obvezne prijavne obrasce kako je zahtijevano u ovom Natječaju:**

1. Popunjen, potpisan i ovjeren pečatom prijavitelja Obrazac opisa programa/projekta,
2. Popunjen, potpisan i ovjeren pečatom prijavitelja Obrazac proračuna programa/projekta,
3. Popunjen, potpisan i ovjeren pečatom prijavitelja Obrazac izjave o nepostojanju dvostrukog financiranja,
4. Popunjen, potpisan i ovjeren pečatom prijavitelja Obrazac izjave o upisu u Registar udruga, Registar neprofitnih organizacija, odnosno drugi odgovarajući registar,
5. Popunjen, potpisan i ovjeren pečatom prijavitelja Obrazac izjave da se prijavitelj svojim statutom opredijelio za obavljanje aktivnosti koje su predmet financiranja i kojima se promiču uvjerenja i ciljevi koji nisu u suprotnosti s Ustavom i zakonom,
6. Popunjen, potpisan i ovjeren pečatom prijavitelja Obrazac izjave da je prijavitelj uredno ispunio obveze iz svih prethodno sklopljenih ugovora o financiranju iz proračuna Općine i drugih javnih izvora, nema dugovanja s osnove plaćanja doprinosa za mirovinsko i zdravstveno osiguranje i plaćanja poreza te drugih davanja prema državnom proračunu, proračunu Općine te trgovačkim društvima u vlasništvu Općine i redovno predaje izvješća Općini,
7. Popunjen, potpisan i ovjeren pečatom prijavitelja Obrazac izjave da se protiv osobe ovlaštene za zastupanje ne vodi kazneni postupak i nije pravomoćno osuđena za prekršaje ili kaznena djela definirana Uredbom.
8. Popunjen, potpisan i ovjeren pečatom prijavitelja Obrazac izjave o partnerstvu, ukoliko se program/projekt provodi u partnerstvu.

Općina Cerovlje može prema potrebi zatražiti i drugu **dodatnu** dokumentaciju od značaja za prijavu programa/projekta.

***2.5.1. Sadržaj Opisnog obrasca***

Opisni obrazac programa/projekta dio je obvezne natječajne dokumentacije. Ispunjava se na hrvatskom jeziku i sadrži podatke o prijavitelju te sadržaju programa/projekta koji se predlaže za financiranje.

Obrasci u kojima nedostaju podaci vezani uz sadržaj programa/projekta neće biti uzeti u razmatranje.

Ukoliko opisni obrazac sadrži gore navedene nedostatke, prijava će se smatrati nevažećom.

***2.5.2. Sadržaj obrasca proračuna***

Obrazac proračuna dio je obvezne natječajne dokumentacije i sadrži podatke o svim izravnim i neizravnim troškovima programa/projekta, kao i o bespovratnim sredstvima koja se traže od Općine Cerovlje.

Prijava u kojima nedostaje obrazac proračuna neće biti uzeta u razmatranje, kao ni prijava u kojoj obrazac proračuna nije u potpunosti ispunjen.

Obrazac je potrebno ispuniti na računalu. Rukom ispisani obrasci neće biti uzeti u razmatranje.

Ukoliko obrazac proračuna sadrži gore navedene nedostatke, prijava će se smatrati nevažećom.

***2.5.3. Gdje poslati prijavu?***

U potpunosti ispunjenu, potpisanu i ovjerenu prijavu u papirnatom obliku sa svim obveznim prilozima potrebno je poslati u papirnatom (jedan izvornik) i elektroničkom obliku (na CD-u -word/excel format ili odgovarajućem formatu). Prijava u elektroničkom obliku dostavlja se na CD-u, u prilogu prijave u papirnatom obliku.

Prijava u papirnatom obliku sadržava obrasce vlastoručno potpisane od strane osobe ovlaštene za zastupanje i voditelja programa/projekta te ovjerene službenim pečatom prijavitelja kao i ostale obvezne priloge utvrđene ovim Natječajem.

Prijava u elektroničkom obliku sadržajno mora biti identična onoj u papirnatom obliku.

Prijava na natječaj u papirnatom obliku dostavlja se preporučeno poštom ili osobno u Jedinstveni upravni odjel Općine Cerovlje, uz naznaku**: “Javni natječaj za financiranje programa i projekata od interesa za opće dobro iz proračuna Općine Cerovlje u 2019. godini – NE OTVARAJ“**, a prijava u elektroničkom obliku dostavlja se na CD-u, u prilogu prijave u papirnatom obliku.

**Prijave se šalju na sljedeću adresu**:

OPĆINA CEROVLJE

Cerovlje 12

52 402 CEROVLJE

“Javni natječaj za financiranje programa i projekata od interesa za opće dobro iz proračuna Općine Cerovlje u 2019. godini – NE OTVARAJ“.

Prijave dostavljene na neki drugi način (npr. faksom ili elektroničkom poštom) ili dostavljeni na drugu adresu bit će odbačene.

***2.5.4. Rok za slanje prijave***

Rok za podnošenje prijava je 30 dana od dana objave ovog Natječaja, zaključno sa **15. travnja 2019.** godine.

Na prijavama upućenim poštom mora biti naznačen dan predaje poštanskom uredu (najkasnije dana **15. travnja 2019.)**

Prijava je dostavljena u roku ako je na prijamnom žigu razvidno da je zaprimljena u pošti do kraja datuma koji je naznačen kao rok za prijavu na ovaj Natječaj.

U slučaju da je prijava dostavljena osobno u Jedinstveni upravni odjel, prijavitelju će biti izdana potvrda o prijmu dostave.

Sve prijave poslane izvan roka neće biti uzete u razmatranje.

Obavijest o objavi Natječaja objavljuje se na službenim stranicama Općine Cerovlje.

Cjeloviti tekst Natječaja s pripadajućom dokumentacijom dostupni su na službenim mrežnim stranicama Općine Cerovlje.

***2.5.5. Kome se obratiti ukoliko imate pitanja?***

Sva pitanja vezana uz ovaj Natječaj mogu se postaviti isključivo elektroničkim putem, slanjem upita na sljedeću adresu: [opcina@cerovlje.hr](mailto:opcina@cerovlje.hr), i to najkasnije 15 dana prije isteka ovog Natječaja.

Odgovori na pojedine upite u najkraćem mogućem roku poslat će se izravno na adrese onih koji su pitanja postavili, a najkasnije 7 dana prije isteka ovog Natječaja.

Općina Cerovlje će za potencijalne prijavitelje održati pripremne radionice za izradu prijava programa/projekata i to najkasnije 15 dana prije isteka ovog Natječaja.

U svrhu osiguranja ravnopravnosti svih potencijalnih prijavitelja, Općina Cerovlje ne može davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi.

**2.6. Procjena prijava i donošenje odluke o dodjeli sredstava**

Sve pristigle i zaprimljene prijave proći će kroz sljedeću proceduru:

***2.6.1. Pregled prijava u odnosu na propisane (formalne) uvjete ovog Natječaja***

Na prijedlog nadležnog odjela, Općinski načelnik imenuje **Povjerenstvo za provjeru ispunjavanja propisanih (formalnih) uvjeta javnog natječaja.**

Povjerenstvo za provjeru ispunjavanja propisanih (formalnih) uvjeta javnog poziva/natječaja:

* Utvrđuje da li je prijava zaprimljena u zatvorenoj omotnici,
* Otvara prijave, evidentira ih i svakoj prijavi dodjeljuje evidencijski broj,
* Utvrđuje da li je prijava dostavljena u zadanom roku utvrđenim ovim Natječajem,
* Utvrđuje da li su dostavljeni, potpisani i ovjereni svi obavezni obrasci utvrđeni ovim Natječajem,
* Utvrđuje da li su u prijavi dostavljeni svi obavezni prilozi utvrđeni ovim Natječajem,
* Utvrđuje da li je zatraženi iznos sredstava unutar financijskih pragova, utvrđen ovim Natječajem,
* Utvrđuje da li je lokacija provedbe programa/projekta prihvatljiva, utvrđena ovim Natječajem,
* Utvrđuje da li su korisnici programa/projekta prihvatljivi, utvrđeni ovim Natječajem,
* Utvrđuje jesu li ispunjeni i drugi formalni uvjeti utvrđeni ovim Natječajem.

Provjera ispunjavanja propisanih (formalnih) uvjeta ovog Natječaja ne smije trajati duže od 10 dana od dana isteka roka za podnošenje prijava na ovaj Natječaj, nakon čega Jedinstveni upravni odjel na osnovu Odluke Povjerenstva za provjeru ispunjavanja propisanih (formalnih) uvjeta javnog poziva/natječaja prijave koje su ispunile propisane (formalne) uvjete ovog Natječaja upućuje na stručno ocjenjivanje.

Prijavitelji čije prijave ne zadovoljavaju propisane (formalne) uvjete ovog Natječaja bit će putem Jedinstvenog upravnog odjela obaviješteni o tome pisanim putem u roku od 8 dana od dana donošenja odluke Povjerenstva za provjeru ispunjavanja propisanih (formalnih) uvjeta javnog poziva/natječaja prijave koje su ispunile propisane (formalne) uvjete ovog Natječaja, nakon čega prijavitelji mogu u roku od 8 dana od dana primitka obavijesti o tome podnijeti prigovor, o kojem odlučuje Općinski načelnik.

***2.6.2. Procjena prijava koje su zadovoljile propisane uvjete ovog Natječaja***

Općinski načelnik Općine Cerovlje imenuje **Povjerenstvo za ocjenjivanje**.

Povjerenstvo ima 3 člana, a članovi između sebe biraju predsjednika. Povjerenstvo za ocjenjivanje razmatra i ocjenjuje prijave koje su ispunile propisane (formalne) uvjete ovog Natječaja. Svaka pristigla i zaprimljena prijava ocjenjuje se temeljem obrasca za ocjenu programa/projekta, koji je sastavni dio natječajne dokumentacije.

**Minimalni bodovni prag** prema bodovnom kriteriju obrasca za ocjenu da bi prijedlog programa/projekta mogao ući u izbor za dodjelu raspoloživih financijskih sredstava sukladno uvjetima natječaja **je 40 bodova od maksimalnih 75 bodova.**

Programi/projekti koji prilikom postupka ocjenjivanja ne ostvare minimalno 40 bod neće moći biti financirani kroz ovaj natječaj.

Na osnovu ukupnog broja ostvarenih bodova Povjerenstvo za ocjenjivanje sastavlja bodovnu - rang listu od prijave s najvećim brojem bodova prema prijavi s najmanjim brojem bodova po pojedinom prioritetnom području čiji zatraženi iznosi ukupno ulaze u okvir dostatnih i raspoloživih financijskih sredstava sukladno uvjetima natječaja, te prijedlog upućuje nadležnom odjelu.

Uzimajući u obzir sve činjenice, konačnu Odluke o dodjeli financijskih sredstava namijenjenih financiranju programa i projekata od interesa za opće dobro iz proračuna Općine Cerovlje u 2019. godini, donosi Općinski načelnik.

2.7. Obavijest o donesenoj odluci o dodjeli financijskih sredstava

Nakon donošenja Odluke o dodjeli financijskih sredstava, Jedinstveni upravni odjel će na svojim mrežnim stranicama javno objaviti rezultate ovog Natječaja s podacima o prijaviteljima, programima/projektima kojima su odobrena financijska sredstva i odobrenim financijskim iznosima.

Nadležni odjel će u roku od 8 dana od donošenja odluke o dodjeli financijskih sredstava obavijestiti prijavitelje čiji programi/projekti nisu prihvaćeni za financiranje o razlozima nefinanciranja njihovog programa/projekta, uz navođenje ostvarenog broja bodova po pojedinim kategorijama ocjenjivanja i obrazloženja Povjerenstva za ocjenjivanje.

Prijavitelji koji su nezadovoljni odlukom o dodjeli financijskih sredstava mogu podnijeti prigovor na odluku o dodjeli financijskih sredstava. Prigovor se može podnijeti isključivo na natječajni postupak. Prigovor se ne može podnijeti na odluku o visini dodijeljenih sredstava ili neodobravanju sredstava. Prigovori se podnose Povjerenstvu za prigovor putem Jedinstvenog upravnog odjela, u pisanom obliku, u roku od 8 dana od dana dostave pisane obavijesti o rezultatima javnog poziva/natječaja. Rok za donošenje Odluke po prigovoru je 8 dana od dana primitka prigovora.

Odluku po prigovoru, na temelju mišljenja Povjerenstva za prigovor, donosi Općinski načelnik i ona je konačna.

Prigovor ne odgađa izvršenje odluke i daljnju provedbu postupka po ovom Natječaju.

**2.8. Ugovaranje**

Sa svim prijaviteljima kojima su odobrena financijska sredstva Općinski načelnik će, u ime Općine Cerovlje, potpisati Ugovor o financiranju programa/projekata najkasnije 30 dana od dana donošenja Odluke o dodjeli financijskih sredstava.

U slučaju da je odobreno samo djelomično financiranje programa/projekta, Jedinstveni upravni odjel ima obvezu prethodno pregovarati s prijaviteljem o stavkama proračuna programa/projekta i aktivnostima u opisnom dijelu programa/projekta koje treba izmijeniti.

**2.9.** **Praćenje provedbe odobrenih i financiranih programa/projekata i vrednovanje provedenog Natječaja**

Jedinstveni upravni odjel će u suradnji s korisnikom financiranja, radi poštivanja načela transparentnosti korištenja proračunskih sredstava i mjerenja vrijednosti rezultata i učinaka realiziranih programa/projekata u odnosu na uložena sredstva, pratiti provedbu financiranih programa/projekata, sukladno važećim propisima.

Postupcima praćenja razvijat će se partnerski odnos između Općine i korisnika sredstava, odnosno provoditelja programa, te će Općina, na temelju praćenja i vrednovanja rezultata pojedinačnih programa/projekata, radi utvrđivanja učinkovitosti ulaganja i razine promjena koje su se u lokalnoj zajednici odnosno u društvu dogodile, zahvaljujući dodjeli potpore, vrednovati rezultate i učinke cjelokupnog javnog poziva/natječaja i planirati buduće aktivnosti u pojedinom prioritetnom području financiranja.

Praćenje će se provoditi na dva načina: pregledom **opisnih i financijskih izvještaja** korisnika sredstava i **terenskim posjetima** provoditeljima programa/projekata, i to od strane službenika Jedinstvenog upravnog odjela ili tijela koje on za to ovlasti, u dogovoru s korisnikom sredstava.

Izvještaji koje je korisnik sredstava dužan dostaviti su opisni i financijski izvještaj. Izvještaji se dostavljaju u rokovima i na obrascima koje je propisala Općina Cerovlje u natječajnoj dokumentaciji. Uz opisni izvještaj mogu se dostaviti i popratni materijali kao što su isječci iz novina, video zapisi, fotografije i dr.

U financijskom izvještaju navode se cjelokupni troškovi programa/projekta, neovisno o tome iz kojeg su izvora financirani, te udio troškova financiranih sredstvima Općine Cerovlje u ukupnim troškovima.

Prilikom podnošenja financijskog izvještaja, obvezno se dostavljaju i dokazi o nastanku troška podmirenog iz sredstava Općine Cerovlje (preslike računa, ugovori o djelu ili ugovori o autorskom honoraru s obračunima), te dokazi o njihovu plaćanju (preslike naloga o prijenosu ili izvoda sa žiro računa), te eventualno druga dokumentacija temeljem poziva Jedinstvenog upravnog odjela Općine Cerovlje.

**2.10. Pravila vidljivosti**

Korisnik financiranja mora poduzeti sve potrebne mjere da objavi činjenicu da je Općina Cerovlje financirala ili sufinancirala program/projekt, osim ako Općina Cerovlje ne odluči drukčije.

Korisnik financiranja će navesti program/projekt i financijski doprinos Općine Cerovlje u svim informacijama za krajnje korisnike te u svojim privremenim i godišnjim izvještajima i svim kontaktima s medijima osim ako je ugovorom između Općine Cerovlje i Korisnika financiranja određeno drugačije.

U svim obavijestima ili publikacijama Korisnika financiranja koje se tiču programa/projekta, uključujući i one iznijete na konferencijama ili seminarima, mora se navesti da je program/projekt financiran iz proračuna Općine Cerovlje. Sve publikacije Korisnika financiranja, u bilo kojem obliku i preko bilo kojeg medija, uključujući internet moraju sadržavati sljedeću izjavu: ***»Ovaj je dokument izrađen uz financijsku podršku Općine Cerovlje. Sadržaj ovoga dokumenta u isključivoj je odgovornosti (naziv korisnika financiranja) i ni pod kojim se uvjetima ne može smatrati kao odraz stajališta Općine Cerovlje.*** Općina Cerovlje može ugovorom obvezati Korisnika financiranja da sadržaj publikacije dostavi na prethodno odobrenje, odnosno publikaciju neprimjerenog sadržaja tretirati kao neprihvatljivi trošak.

2.11. Indikativni kalendar natječajnog postupka

|  |  |
| --- | --- |
| **Faze natječajnog postupka** | **Datum** |
| **Objava natječaja** | 14.03.2018. |
| **Rok za slanje prijava** | 15.04.2018. |
| **Rok za slanje pitanja vezanih uz natječaj** | 29.03.2018. |
| **Rok za upućivanje odgovora na pitanja vezana uz natječaj** | 05.04.2018. |
| **Rok za provjeru propisanih uvjeta natječaja** | 23.04.2018. |
| **Rok za donošenje Odluke o ispunjavanju propisanih uvjeta natječaja** | 29.04.2019. |
| **Rok za slanje obavijesti o zadovoljavanju propisanih uvjeta natječaja** | 06.05.2018. |
| **Rok za procjenu prijava koje su zadovoljile propisane uvjete natječaja** | 14.05.2018. |
| **Rok za objavu odluke o dodjeli financijskih sredstava** | 20.05.2018. |
| **Rok za slanje obavijesti prijaviteljima kojima nisu odobrena sredstva** | 24.05.2018. |
| **Rok za ugovaranje** | 31.05.2018. |

Općina Cerovlje ima mogućnost ažuriranja ovog indikativnog kalendara. Obavijest o tome, kao i ažurirana tablica, objavit će se na službenim stranicama: [www.cerovlje.hr](http://www.cerovlje.hr) .

**3. POPIS NATJEČAJNE DOKUMENTACIJE**

1. Pravilnik,
2. Upute za prijavitelje,
3. Tekst javnog poziva/natječaja,
4. Obrazac opisa programa/projekta,
5. Obrazac proračuna programa/projekta,
6. Obrazac izjave o nepostojanju dvostrukog financiranja,
7. Obrazac izjave o upisu u Registar udruga, Registar neprofitnih organizacija, odnosno drugi odgovarajući registar,
8. Obrazac izjave da se prijavitelj svojim statutom opredijelio za obavljanje aktivnosti koje su predmet financiranja i kojima se promiču uvjerenja i ciljevi koji nisu u suprotnosti s Ustavom i zakonom,
9. Obrazac izjave da je prijavitelj uredno ispunio obveze iz svih prethodno sklopljenih ugovora o financiranju iz proračuna Općine i drugih javnih izvora, nema dugovanja s osnove plaćanja doprinosa za mirovinsko i zdravstveno osiguranje i plaćanja poreza te drugih davanja prema državnom proračunu, proračunu Općine te trgovačkim društvima u vlasništvu Općine i redovno predaje izvješća Općini,
10. Obrazac izjave da se protiv osobe ovlaštene za zastupanje ne vodi kazneni postupak i nije pravomoćno osuđena za prekršaje ili kaznena djela definirana Uredbom.
11. Obrazac izjave o partnerstvu, ukoliko se program/projekt provodi u partnerstvu.
12. Obrazac za provjeru ispunjavanja propisanih (formalnih) uvjeta javnog poziva/natječaja
13. Obrazac za ocjenu programa/projekta,
14. Obrazac ugovora o financiranju programa/projekta,
15. Obrazac opisnog izvještaja provedbe programa/projekta,
16. Obrazac financijskog izvještaja provedbe programa/projekta.

Svi navedeni dokumenti dostupni su na službenim mrežnim stranicama Općine Cerovlje [www.cerovlje.hr](http://www.cerovlje.hr)

Pojedine informacije i natječajni uvjeti u uputama za prijavitelje mogu se ispravljati, mijenjati i dopunjavati najkasnije osam dana prije dana isteka roka za podnošenje prijava, a sve promjene moraju biti objavljene na isti način i na istom mjestu kao i osnovni dokument. Izmjene pojedinih uvjeta ne mogu biti na štetu prijavitelja koji su već podnijeli urednu prijavu do dana objave ispravaka, izmjene ili dopune i tim prijaviteljima mora dati mogućnost svoju prijavu po potrebi i u primjerenom roku dopuniti i/ili izmijeniti.